**Pôstny modl. týždeň**, BA, 31. 3. 2023, 18.00, ES: 313, 88, 420; Mich 4, 1-3

**Ján 19, 30: *„Dokonané!“***

**Milí bratia a milé sestry!**

6. – predposledné slovo Pána Ježiša na kríži: ***„Dokonané!“*** znie už ako posledné. Keby sme preň mali nájsť náhradný výraz, zdá sa, že by sme mohli použiť zvolanie: *„Hotovo!“* – ako keď niekto dokončí dlhú či namáhavú úlohu. – S úľavou povie: *„Hotovo!“* Skončil som. Konečne som urobil, čo bolo mojou úlohou.

*„Hotovo!“* je však len matným odrazom toho, čo pôvodne a skutočne znamenalo slovo: *„Dokonané!“* pre Pána Ježiša na kríži. V  gréčtine NZ je uvedené: ***„Tetelestai“***. Toto sloveso súvisí so výrazom *„telos“*, ktoré znamená *„cieľ"*. Ježiš teda nepovedal: „Konečne sa moje utrpenie skončilo!“, ale: **„Som v cieli, dielo je dokonané!“**

**„Dosiahol som cieľ, vydržal som boj až do konca a teraz som zvíťazil“** – to znamená Ježišovo slovo „Dokonané!“ Pán Ježiš sa podobá maratónskemu bežcovi, ktorý po takmer nekonečnom úsilí nakoniec víťazne pretne cieľovú čiaru. Pravda, športovec sa do tohto zápasu púšťa z vlastnej pohnútky a ambícií, zatiaľ čo **Ježiš bojuje svoj boj v mene nebeského Otca.** Pán Ježiš už niekoľkokrát hovoril o tom, že musí dokončiť poslanie určené Mu Otcom. Povedal: ***„Mojím pokrmom je činiť vôľu Toho, ktorý ma poslal, a dokonať Jeho dielo****“* (J 4, 34). Povedal tiež: *„Skutky, ktoré mi dal Otec, aby som ich vykonal; už aj skutky, ktoré konám, svedčia o mne, že ma Otec poslal“* (J 5, 36).

Pán sa modlil: *„Ja som Ťa oslávil na zemi, keď som dokonal dielo, ktoré si mi dal konať“* (J 17, 4). **Pán Ježiš neurobil a nedokončil nič iné, ako to, čo mu Otec prikázal urobiť.** Pavel o ňom svedčí: *„Bol poslušný do smrti, a to až do smrti na kríži“* (F 2, 8). Nebeský Otec Mu povedal, aby to urobil, lebo nás miluje a chce, aby sme pre svoje hriechy nezahynuli, ale boli sme z nich vykúpení. **Kristovo víťazstvo na kríži je naším vykúpením – víťazstvom nad hriechom a jeho neblahými dôsledkami vrátane večného zatratenia.**

Na kríži Ježiš zavŕšil svoj pozemský život ktorý sa začal Jeho narodením v Betleheme. **Všetko, čo v tomto živote povedal, urobil a vytrpel, bolo cielene zamerané na okamih, keď na kríži zvolal: „Dokonané!“ Jeho smrť na kríži teda v žiadnom prípade nebola neúspechom, ani neprišla nečakane.** Naopak, Pán Ježiš ju niekoľkokrát oznámil a zdôraznil, že **to všetko sa muselo stať.** Keď nastal čas, dobrovoľne sa vybral do Jeruzalema – hoci vedel, že Jeho nepriatelia mu budú siahať na život. Keď Ho zatýkali, Ježiš sa neskrýval, nekládol odpor. Bol ako baránok, vedený na zabitie, neotvoril ústa (por. Iz 53, 7). **Jeho smrť bola cieľom, víťazstvom a zmyslom Jeho života ako človeka na tejto zemi.**

Ale to dokonané – to , čo došlo v hodine smrti Pána Ježiša do cieľa, je oveľa viac ako Jeho životný príbeh. Je to aj cieľ Božích dejín spásy s izraelským ľudom. Boh kedysi povolal Abraháma a vyvolil si potomkov Abrahámovho vnuka Jákoba za svoj ľud, aby z tohto ľudu vyšiel Spasiteľ, ktorý prinesie požehnanie všetkým národom zeme. **Všetky zasľúbenia prorokov v priebehu dejín sú priamo alebo nepriamo zamerané na hodinu, keď Ježiš na kríži dokončil Božie dielo spásy**; Pán Ježiš to opakovane zdôrazňoval. Proroctvá prorokov sa v plnom zmysle zjavili až na kríži. Vzhľadom na zasľúbenia SZ môžeme 6. Ježišovo slovo na kríži preložiť aj: **„Naplnilo sa“** – všetko, čo bolo vopred zasľúbené vo Svätom písme.

Pán Boh už od počiatku myslel na to, aby viedol dejiny sveta k tomuto jedinému bodu, kde Ježiš zavŕši svoje dielo vykúpenia všetkých ľudí slovami: *„Dokonané!"* **Smrť Pána Ježiša na kríži a Jeho vzkriesenie sú najvýznamnejšou udalosťou svetových dejín.**

6. Ježišovo na kríži sa stáva v pravom slova zmysle slovom kríža. Čo je kríž z hľadiska jeho grafickej podoby? Kolmá čiara, ktorá pretína vodorovnú čiaru. **Vodorovná čiara je symbolom nášho pozemského sveta a priebehu dejín.** Čas plynie zľava doprava ako v riadku textu alebo ako na časovej osi diagramu. Druhá čiara pretína časovú os vertikálne zhora. Označuje na nej **rozhodujúci bod, najdôležitejší okamih svetových dejín:** Ježiš na kríži vykupuje ľudstvo. Je to len okamih a Pán jediným slovom hovorí, čo tento okamih znamená: „Tetelestai“ – ***„Dokonané!“* Tvoje vykúpenie, moje vykúpenie a vykúpenie všetkých ostatných ľudí sa tu zavŕšilo.** Tvoje víťazstvo, moje víťazstvo a víťazstvo všetkých, ktorí Ježiša s vierou prijmú, bolo dosiahnuté práve tam. **Smrť Pána Ježiša smrť na kríži je stredom času, priesečníkom horizontály a vertikály, križovatkou svetových dejín a večných Božích dejín spásy, je krížom** **v pravom slova zmysle.**

Proroci SZ často hovorili o „posledných dňoch“. S nimi spájali svoje posolstvo o spáse. My teraz žijeme v „posledných dňoch“ – po veľkom víťazstve nášho Spasiteľa, ktoré bolo „dokonané“. Pre prorokov SZ to boli „posledné dni“, teda čas, ktorý pre nich ležal za križovatkou Ježišovej smrti. My však **žijeme** na tejto strane tejto križovatky, takpovediac **na „prednej strane“ dní, a to v čase Božej spásy, v dobe NZ.** A hoci sme ešte stále v časnosti a ako učeníci Pána Ježiša musíme znášať nejeden kríž, nad našimi životmi je už napísané to veľké slovo Pánovho víťazstva a zavŕšenia Jeho diela: *„Dokonané!“* Amen.

Použitím myšlienok M. Kriesera: **Martin Šefranko, evanjelický a. v. farár**

**PÔSTNY MODLITEBNÝ TÝŽDEŇ**

**BA, Legionárska 6 – zbor. sieň, piatok, 31. 3. 2023 o 18.00**

1. **Pieseň 313**

2. Modlitba

3. Čítanie z Písma sv.

4. **Pieseň 88**

5. Výklad Písma sv.

6. Modlitebná chvíľa (na záver Otčenáš).

7. Požehnanie

8. **Pieseň 420**

**MICHEÁŠ 4, 1 – 3:**

**1** V posledných dňoch vrch domu Hospodinovho pevne bude stáť na vrchole hôr a vyvýšený bude nad pahorky. I pohrnú sa k nemu národy. **2** Mnohé kmene poputujú a povedia: Poďte, vystúpme na vrch Hospodinov, k domu Boha Jákobovho. On nás bude učiť svojim cestám a budeme chodiť po Jeho chodníkoch. Lebo zo Siona vyjde naučenie a slovo Hospodinovo z Jeruzalema. **3** On bude súdiť mnohé národy, vynášať výrok mocným kmeňom, a to i vzdialeným. Prekujú svoje meče na pluhové radlice a svoje oštepy na vinárske nože; národ nepozdvihne proti národu meč a už sa nebudú učiť vojne.